LE HADA E LO SON HILH

Qu'i avè 'n còp a Senhòssa, hens lo Maransin, un bordilèr que passèva l'arpèga dens lo son camp, pròishe de l'Estanh Negue. Tot d'un còp, los buus que gahan a le cossa e que van se gitar hens l'estanh. Que tornèren sortir de l'auta part d'aiga en se portants un mainatge sus l'arpèga.

Com digun sabè pas d'on vinè aqueth mainatge, los bordilèrs que se l'arrecaptèren e que'u songèren bien com cau. Que l'avèn domandat d'on èra, mès jamèi ne'us arresponè arré, e que querdèren qu'èra muc.

Qu'i avè dijà bèra tropa de jorns que l'avèn a l'ostau shètz l'aver podut tirar uu' paraula quòn, un desser, le bordilèira metot per sopar un reng de ouus a còier sus le brasa deu larèr. E lavetz, lo mainatge que's bot a díser :

— Qu'èi vist d'Acs bastar, Baiona vernatar jamèi n'èi vist tant de topinons blancs au huc en un còp !

Le gent, contents de l'aver hèit parlar, que'u hiren díser d'on èra: qu'èra lo hilh de le hada de l'Estanh. Lavetz qu'avertiren le mair. Le hada, — pensatz s'èra urosa de se retrobar lo còishe —, que volot recompensar aquera brava gent. Que'us dishot :

— Que vatz aubrir les pòrtas deu parc, e vau ve'u plenhar de vacas tant que n'i posqui acàber. Lo taure que passarà lo darrèr de tots. Que harà hòrt lèd, mès, per plan que hèci lèd, carrà pas virar lo cap. Quòn sii passat, que barratz les pòrtas.

Lo bordilèr que permetot de ne pas virar lo cap, e, com èra convinut dab le hada, que se placèt darrèr le pòrta deu parc. E les vacas que se metoren a entrar, e n'i entrèva, e n'i entrèva tostemps, e hòrt de bèth bestiar. Lo parc qu'èra lèu plenh.

Tot d'un còp lo taure qu'arriba ; que's met a arrutar, mès tan lèd, que lo bordilèr, pres de paur d'enténer aquith' bramits, vira lo cap per espiar çò que s'i passèva. N'avot pas meilèu virat lo cap que lo taure s'arrevira, e totas les vacas au darrèr. Lo praube bordilèr, mòrt de chagrin de se véder partir tant de bròi bestiar, que podot totun barrar les pòrtas que n'i damorèva quauquas uas dehens. Qu'es de dòu har que les agin pas podudas guardar totas pr'amor qu'èran de hòrt bròjas bèstias. Mès la raça que n'es damorada hens le contrada de le Lana.